CELEX: 62013TN0549
Language: el
Date: 2013-10-14 00:00:00
Title: Υπόθεση T-549/13: Προσφυγή της 14ης Οκτωβρίου 2013 — Γαλλία κατά Επιτροπής

14.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 367/35
            
         Προσφυγή της 14ης Οκτωβρίου 2013 — Γαλλία κατά Επιτροπής
   (Υπόθεση T-549/13)
   2013/C 367/63
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Γαλλική Δημοκρατία (εκπρόσωποι: G. De Bergues, D. Colas και C. Candat)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 689/2013 της Επιτροπής, της 18ης Ιουλίου 2013, για τον καθορισμό των επιστροφών κατά την εξαγωγή στον τομέα του κρέατος πουλερικών, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της η προσφεύγουσα προβάλλει δύο λόγους ακυρώσεως.
   
               1)
            
            
               Ο πρώτος λόγος αντλείται από παράβαση της υποχρεώσεως αιτιολογήσεως, καθόσον η Επιτροπή ουδόλως εξέθεσε κατά τρόπο σαφή και πέραν πάσης αμφιβολίας τη συλλογιστική της, με αποτέλεσμα οι ενδιαφερόμενοι να μην είναι σε θέση να λάβουν γνώση της αιτιολογικής βάσεως του προσβαλλομένου κανονισμού. Η προσφεύγουσα υποστηρίζει τα εξής:
               
                           —
                        
                        
                           αφενός, η υποχρέωση αιτιολογήσεως του προσβαλλομένου κανονισμού ήταν ακόμα επιτακτικότερη, δεδομένου ότι η Επιτροπή διέθετε, ως προς την έκδοση του προσβαλλομένου κανονισμού, ευρύ περιθώριο εκτιμήσεως και,
                        
                     
                           —
                        
                        
                           αφετέρου, η Επιτροπή ήταν υποχρεωμένη να αναπτύξει τη συλλογιστική της με πολύ συγκεκριμένο τρόπο, καθόσον, ο προσβαλλόμενος κανονισμός, κατά το μέτρο που καθορίζει το ποσό επιστροφής στα 0 ευρώ κατά την εξαγωγή στον τομέα του κρέατος πουλερικών, είναι πολύ αυστηρότερος από τους προηγούμενους στον οικείο τομέα.
                        
                     
         
               2)
            
            
               Ο δεύτερος λόγος, ο οποίος έχει δύο σκέλη, αντλείται από παράβαση του άρθρου 164, παράγραφος 3, του ενιαίου κανονισμού ΚΟΑ (1), καθόσον η Επιτροπή έκρινε ότι η κατάσταση της αγοράς και η εγχώριο και διεθνής συγκυρία κατά την έκδοση του προσβαλλομένου κανονισμού δικαιολογούσαν τον καθορισμό του ποσού επιστροφής στα 0 ευρώ κατά την εξαγωγή στον τομέα του κρέατος πουλερικών. Η προσφεύγουσα υποστηρίζει τα εξής:
               
                           —
                        
                        
                           η Επιτροπή εκτίμησε προδήλως πεπλανημένα την κατάσταση της αγοράς,
                        
                     
                           —
                        
                        
                           η Επιτροπή προδήλως υπερέβη τα όρια της εξουσίας εκτιμήσεως λαμβάνοντας υπόψη, για την έκδοση του προσβαλλομένου κανονισμού, την πρόσφατη μεταρρύθμιση της κοινής αγροτικής πολιτικής και τις εν εξελίξει διαπραγματεύσεις στο πλαίσιο της ΕΚΑ, στοιχεία τα οποία δεν περιλαμβάνονται μεταξύ εκείνων που περιοριστικά απαριθμούνται στο άρθρο 164, παράγραφος 3, του ενιαίου κανονισμού ΚΟΑ.
                        
                     
         
      (1)  Κανονισμός 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (ΕΕ L 299, σ. 1).